Lav et referat af nedenstående tekst:

Tekst:
AaB var tæt på endnu et nederlag i Superligaen, men med to sene scoring fra Anders Due og Kjetil Wæhler fik Superligaens bundhold reddet en 2-1-sejr med hjem fra Lyngby Stadion. Sejren i Lyngby var et bevis på, at nedrykningstruslen er gået op for Aalborg-holdet, der kæmpede, løb og tacklede. Men trods store chancer havde træner Kent Nielsens mandskab meget svært ved at score. Nordjyderne startede aggressivt og havde to stolpeskud inden for de første 10 minutter ved Mathias Wichmann og Nicklas Helenius. Men når man ikke selv kan score, så hjælper det ikke at forære modstanderne store målchancer. Men det var netop, hvad højrebacken Lasse Nielsen gjorde efter en lille halv time, hvor han lavede en "Jesper Olsen"-aflevering på tværs af banen. Den blev opsnappet af Lyngby, og få øjeblikke senere kunne David Boysen sende bolden hen over AaB-målmand Karim Zaza til 1-0. Lyngby spillede langt fra prangende, og derfor endte det med at vise sig muligt for AaB at få point med hjem til Aalborg, selv om meget blev brændt og et nederlag længe lurede. Lejesvenden Morten "Duncan" Rasmussen brændte blandt andet to store chancer efter pausen. AaB fik først ram på nettet, da Anders Due fik udlignet et kvarter før slutfløjt. Helenius fintede sig elegant til baglinjen, og Due skulle blot puffe hans aflevering i mål til 1-1. I fire minutters overtid fik Kjetil Wæhler sendt bolden over målstregen i en klumpspilssituation foran Lyngbys mål. Den norske helt løb bagefter ud mod de tilrejsende AaB-fans, der stormede ind på banen, for at blive hyldet. Lyngby-spillerne kunne derimod ærgre sig over, at det langt fra er første gang, at de smider point i slutfasen. AaB-sejren betyder, at holdet nu blot har tre point op til FC Nordsjælland på den rigtige side af nedrykningsstregen.

Referat:
Nedrykningsfaren kom lidt på afstand, da Kjetil Wæhler sikrede
AaB en tiltrængt sidste minuts-sejr i Lyngby.